Wy broder Johan, abbth to Pades des orden von Cithias, don witlik allen crystenen luden vnde bekennen openbar, dat wy na rade vnde met vullebort vnses menen conuentes hebben vorkoft redelyken vnnd up laten in dessem iegnenwordighen breue deme erwerdighen heren her Thorrd Bundhæ, ryddere, al vnse ghut, dat wy ynd vnse conuent hadden in Nylande, in den soken to Kirkyosleth vnd to Ingha, mit aller to behöringhe na vt wisinghe vnser breue, welke breue wy hebben gheantwordet her Thord Bundhæ, ridder vorbenomet, vor lxxx mark righes to besittende vnd to brukende to ewighen tiden sunder hinder edder ienegherleye ansprake vnser nakömelinghe, also wy vnd vnse conuent dat vorbenomede ghut beseten hebben beth to desser tit. To eyner tuchnisse desser sake hebbe wy vnse ingheseghel myt dem ingheseghel vnses conuentes vor dessen bref ghehanghen, de ghescreuen is na Godes bort dusent verhundert iar in dem seuenden iare, up sunte Johan baptisten dach.